Source: http://inewsmalta.com/article.php?ID1=33579
Timestamp: 2020-01-18 07:09:30+00:00
Document Index: 291379

Matched Legal Cases: ['Qorti\n', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Eks-Pulizija jitlob kumpens fuq dewmien ta' kawża - illiberat wara 23 sena l-Qorti
Mar 21, 2016 17:54
Miktub minn Corey Formosa
Eks-Pulizija li ġie lliberat minn każ ta' serq li dam għaddej fil-Qorti għal xejn inqas minn 24 sena, ippreżenta kawża kostituzzjonali fejn qed jilmenta li d-dewmien eċċessiv ħoloqlu problemi finanzjarji, apparti problemi oħrajn fiż-żwieġ.
L-eks-Pulizija Paul Sammut ta' 58 sena, ippreżenta din il-kawża kostituzzjonali kontra l-Avukat Ġnerali.
Kien nhar l-4 ta' Mejju tas-sena 1991, meta l-akkużat tressaq il-Qorti fejn ġie mixli b'akkużi relatati ma' serq. F'Ġunju tal-istess sena, il-każ beda jinstema' quddiem il-Qorti tal-Maġistrati bħala Qorti ta' Inkjesta, iżda imbagħad f'Lulju tas-sena ta' wara, Sammut qabel li l-każ jibda jinstema mill-Qorti tal-Maġistrati bħala Qorti Kriminali ta' Ġudikatura.
F'April tal-1995, il-Prosekuzzjoni issottomettiet talba biex jissejjħu x-xhieda, minkejja li kienet waqfet tippreżenta l-evidenza tagħha f'Mejju tal-1992. Minħabba din it-talba, is-sentenza ġiet differita.
Minn dak iż-żmien il-quddiem, il-każ baqgħa jiġi differit minħabb raġunijiet varji, daqqa għaliex il-Qorti ma ddeċidiedx fuq id-digriet u daqqa għaliex il-każ ġie differit mingħajr ebda raġuni.
Sadanittant, il-każ beda jinstema' quddiem Maġistrat ieħor, xi ħaġa li wasslet biex il-partijiet jagħmlu s-sottomissjonijiet tagħhom qabel ingħatat is-sentenza. Eventwalment, is-sentenza ngħatat nhar id-29 ta' Frar tas-sena 2014, xejn inqas minn 23 sena, disa xhur u jumejn minn meta l-akkużat tressaq għall-ewwel darba. Huwa ġie lliberat minn kull akkuża.
Fir-rikors, ippreżentat minn l-Avukati Michael Sciriha u Evelyn Borg Costanzi, ingħad li dan id-dewmien eċċessiv ma kienx ġustifikabbli, aktar u aktar għaliex Sammut kien innoċenti.
Ingħad li minħabba dan id-dewmien, Sammut sofra minn ħafna konsegwenzi, fosthom li tilef l-impjieg tiegħu, fl-istess waqt li ma setgħax isib impjieg ieħor. Dan wassal għal diffikultajiet finanzjarji, li affetwaw il-ħajja miżżewġa tiegħu.
Għaldaqstant, Sammut qed jitlob lill-Qorti biex tiddikjara li inkiser is-smiegħ xieraq u talab li jingħata kumpens.